उदे घर पुज्जने दे थोह्‌ड़े चिरै परैन्त पजेकी बी आई पुज्जी। रौले गौले च उब्बी भलखोई गया। खुशियें दा इक समुन्दर नुहाड़े दिलै च ठाठां मारै करदा हा। भरजाई दी गोदा बौहै्‌ने दी खुशी च ओ इब्बी भुल्ली गेआ जे माऊ नै उसी इन्ना बी नेईं हा पुच्छेआ जे तू रुट्टी ते नेईं खानी, चल चाह् गै पी लै। “ओ ते घरै दा मनुक्ख ऐ, भला उसी बी रुट्टी लेई कुसै नै आक्खना ऐ।” ए गल्ल सोचियै ओ बापस आए दे जनिहारें कन्नै आपूं गै बैसकै पर बेही गेआ, जिनें गी हुन रुट्टी खलान लगे हे। अन्दर लाड़ी दरेसै अग्गें ब्हालीं उड़ी दी ही, दरवाजे बिजें उसी सब किश लब्बै करदा हा। गुल्लरे दियां मुट्ठियां भरदे होई कोई मखौंलें आखा करदा हा लाड़ी हत्थ ते खरा भारा सेही हुन्दा ऐं। ओदा दिल बाह्‌र‌ गै खुशी कन्नै उच्छली जा करदा हा।